Document ID: 32000D0678

Απόφαση της Επιτροπής
της 23ης Οκτωβρίου 2000
περί λεπτομερών κανόνων που διέπουν την εγγραφή κτηνοτροφικών μονάδων σε εθνικές βάσεις δεδομένων για ζώα του χοιρείου είδους, όπως προβλέπεται από την οδηγία 64/432/ΕΟΚ του Συμβουλίου
[κοινοποιηθείσα υπό τον αριθμό Ε(2000) 3075]
(Κείμενο που παρουσιάζει ενδιαφέρον για τον ΕΟΧ)
(2000/678/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), που τροποποιήθηκε και επικαιροποιήθηκε με την οδηγία 97/12/ΕΚ(2), όπως τροποποιήθηκε τελευταία από την οδηγία 2000/20/ΕΚ του Ευρωπαϊκού Κοινοβουλίου και του Συμβουλίου(3), και ιδίως το άρθρο 14 παράγραφος 3 στοιχείο γ) τέταρτη περίπτωση,
Έχοντας υπόψη τα ακόλουθα:
(1) Για να διασφαλιστεί ο επιχειρησιακός χαρακτήρας της βάσης δεδομένων για ζώα του χοιρείου είδους, έχει σημασία να καθοριστούν τα δεδομένα που θα πρέπει να περιέχει η βάση αυτή.
(2) Ως πρώτο βήμα, είναι σκόπιμο να καθοριστούν τα δεδομένα όσον αφορά τις πληροφορίες για την εγγραφή χοιροτροφικών μονάδων.
(3) Έχει σημασία να περιέχουν όλες οι βάσεις δεδομένων των κρατών μελών υποχρεωτικώς ορισμένες πληροφορίες και είναι χρήσιμο να καθοριστεί κατάλογος πρόσθετων προαιρετικών πληροφοριών.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το μητρώο κτηνοτροφικής εκμετάλλευσης θα περιέχει τουλάχιστον τις ακόλουθες πληροφορίες για εκάστη χοιροτροφική μονάδα:
α) τον κωδικό χώρας και τον αριθμό ταυτότητας, συνιστάμενο από 12 το πολύ χαρακτήρες (πέραν τον κωδικού της χώρας)·
β) τη διεύθυνση της κτηνοτροφικής εκμετάλλευσης·
γ) το όνομα και τη διεύθυνση του υπεύθυνου για τα ζώα προσώπου·
δ) τις γεωγραφικές συντεταγμένες ή ισοδύναμη γεωγραφική ένδειξη της εκμετάλλευσης·
ε) πεδίο στοιχείων όπου η αρμόδια αρχή μπορεί να εγγράψει υγειονομικές πληροφορίες, για παράδειγμα περιορισμούς στις μετακινήσεις, το καθεστώς ή άλλες πληροφορίες στο πλαίσιο κοινοτικών ή εθνικών προγραμμάτων.
2. Πέραν των προβλεπόμενων στην παράγραφο 1 πληροφοριακών στοχείων, το μητρώο κτηνοτροφικής εκμετάλλευσης μπορεί να περιέχει τις ακόλουθες πληροφορίες για εκάστη χοιροτροφική μονάδα:
α) τύπος παραγωγής·
β) δυναμικότητα·
γ) όνομα και διεύθυνση του ιδιοκτήτη της μονάδας·
δ) όνομα και διεύθυνση του υπεύθυνου για τα υγειονομικά μέτρα προσώπου·
ε) άλλες πληροφορίες που θεωρεί αναγκαίες η αρμόδια αρχή.
Τα κράτη μέλη ενημερώνουν την Επιτροπή ως προς τα αναφερόμενα στην παράγραφο 2 στοιχεία τα οποία περιλαμβάνονται στο μητρώο κτηνοτροφικής εκμετάλλευσης σύμφωνα με τις εθνικές βάσεις τους δεδομένων για ζώα του χοιρείου είδους.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 23 Οκτωβρίου 2000.

Labels: 12
3
6